Câmpulung
Store norske leksikon,Geografi,Verdens geografi,Europa,Romanias geografi
Câmpulung er en by i Valakia i Argeș-fylket i Romania, på sørsiden av Karpatene, 125 km nordvest for Bucureşti, med 34 800 innbyggere (2020). Byen er også kjent som Câmpulung-Muscel, for å skille den fra en by i Suceava-fylket, Câmpulung Moldovenesc.
Industri Byen hadde fra 1957 til 2003 en bilfabrikk som produserte firehjulsdrevne terrengbiler under merket ARO. Også bygningsindustrien har vært viktig for byen. En stor sementfabrikk ble åpnet i 1967. Etter privatiseringen i 1997 ble den overtatt av det sveitsiske konsernet Holcim, som i dag inngår i fransk-sveitsiske LafargeHolcim. I de senere år er fabrikken kraftig modernisert. Historie Utenfor byen er ruinene av det romerske fortet Jidava fra ca. 200 evt. gravd ut. Deler av det er rekonstruert. Câmpulung ble første gang omtalt i 1300 og fungerte en kort tid fra 1330 som fyrsteresidens i Valakia. Der finnes også mange historiske minnesmerker, som Negru Vodă-klosteret og flere gamle kirker. Les mer i Store norske leksikon Romanias geografi Romanias historie Økonomi og næringsliv i Romania